Last.fm

Last.fm הוא אתר שמספק שירותי רשת חברתית מקוונת ומסד נתונים של מוזיקה. האתר הוקם בשנת 2002 ומשרדיו הראשיים נמצאים בלונדון שבממלכה המאוחדת. האתר מספק המלצות מוזיקה המבוססות על טעמו האישי של הגולש ובניית פרופיל האזנות ייחודי לכל משתמש, המאפשר למערכת לקלוע לטעמו באופן "מדויק" יותר על ידי מעקב אחר המוזיקה לה מאזין המשתמש בשירותי מוזיקה שונים כמו ספוטיפיי, דיזר, טיידל, סאונדקלאוד, Anghami ונוספים. בין היתר, יכולים המשתמשים לבנות רשימות השמעה אישיות, להאזין לתחנות רדיו המבוססות על סגנון מסוים, לצפות ולערוך דפי מידע ולחלוק את טעמם המוזיקלי עם גולשים נוספים. כמו כן, האתר מספק סטטיסטיקות האזנה אישיות וגלובליות, המתעדכנות באופן תדיר.

בשנים הראשונות, שירות הרדיו האינטרנטי של Last.fm ניתן בצורה חינמית, והאתר כלל אפשרות לשדרוג השירות במינוי בתשלום. החל מאפריל 2009, לא ניתן היה להזרים (stream) מדיה באתר, אלא בהרשמה בתשלום חודשי (3$ לחודש), זאת עקב סוגיית תשלום התמלוגים לאמנים ולחברות התקליטים.

בשנת 2009, היו לאתר יותר מ-30 מיליון משתמשים מכ-200 מדינות מסביב לעולם. ב-30 במאי 2007 נרכש האתר על ידי CBS Interactive בעבור כ־140 מיליון פאונד (כ-280 מיליון דולר).

שירות הזרמת הרדיו הופסק ב-28 באפריל 2014. היכולת לגשת לקטלוג הגדול של המוזיקה המאוחסנת באתר הוסרה לאחר מכן לחלוטין, והוחלפה בקישורים ליוטיוב וספוטיפיי.

 הערות שוליים 

קישורים חיצוניים

קטגוריה:אתרי מוזיקה
קטגוריה:אתרים מבוססי תוכן משתמש
קטגוריה:אתרי אינטרנט שהושקו ב-2002